Diari Oficial de la Generalitat Valenciana


Sumari del DOGV 9745, del 14-12-2023 (2023/12584)

Anunci de la modificació puntual del Reglament per a la selecció de personal interí de Les Corts Valencianes, aprovat el 2 de desembre de 2014 (BOCV 293/VIII, 05.12.2014), que modifica el contingut de l'article 3 i afig un nou article 5 bis a aquest reglament. (AM A-292/XI - 05.12.2023)
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9745

Data del DOGV
:   14-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12894


Data del document
:   05-12-2023

Organisme emissor
:   Corts Valencianes

Tipus de document
:   Anunci

Correcció d'errades

 Descriptors 

:   * Corts Valencianes
    * reglament intern
    * Parlament regional
    * personal contractat
    * legislació

Anunci de la modificació puntual del Reglament per a la selecció de personal interí de Les Corts Valencianes, aprovat el 2 de desembre de 2014 (BOCV 293/VIII, 05.12.2014), que modifica el contingut de l'article 3 i afig un nou article 5 bis a aquest reglament. (AM A-292/XI - 05.12.2023) [2023/12096]  
 La Mesa de Les Corts ha tingut coneixement de la proposta que eleva la Taula Negociadora del Personal de Les Corts per a la modificació puntual del Reglament per a la selecció de personal interí de Les Corts Valencianes, aprovat el 2 de desembre de 2014 (BOCV 293/VIII, 05.12.2014).  
La comissió tècnica integrada pel Consell de Personal de Les Corts i la representació de Les Corts, constituïda en virtut de l'acord adoptat per la Mesa de Les Corts el 4 d'abril de 2017, s'ha reunit els dies 18 de juliol, 22 i 29 de setembre, 6, 11 i 30 d'octubre i 6 de novembre de 2023 per a elaborar, entre altres assumptes, una proposta de modificació puntual de l'article 3 i uns altres del Reglament per a la selecció de personal interí de Les Corts Valencianes, aprovat el 2 de desembre de 2014 (BOCV 293/VIII, 05.12.2014).  
La comissió de seguiment del Reglament de selecció de personal interí de Les Corts Valencianes, prevista en l'article 6 d'aquest reglament, va quedar constituïda en la reunió de 24 d'octubre de 2023, i en aquesta reunió va adoptar, per unanimitat, el següent acord:  
  
«Elevar a la Taula Negociadora del Personal de Les Corts Valencianes la proposta de modificació de l'article 3 que figura en el Reglament de selecció de personal interí de Les Corts Valencianes, que figura en el document adjunt, elaborada per la Comissió tècnica en assumptes de personal prevista en l'Acord de la Mesa de Les Corts de 4 d'abril de 2017, atès l'escrit del Consell de Personal de 13.06.2023, RE X071282.  
  
Tot això sense perjudici que la comissió tècnica puga incloure, amb caràcter previ a la reunió de la taula negociadora, possibles correccions, de les quals s'informarà puntualment el Consell de Personal i a aquesta comissió de seguiment.  
Vist l'acord adoptat el 24 d'octubre de 2023 per la Comissió de seguiment del Reglament de selecció de personal interí de Les Corts, vista la proposta elevada en data 6 de novembre de 2023 per la Comissió tècnica en assumptes de personal, la Taula Negociadora del Personal de Les Corts, en la reunió de 7 de novembre de 2023, ha acordat per unanimitat elevar a la Mesa de Les Corts la proposta de modificació del Reglament per a la selecció de personal interí de Les Corts Valencianes, que és objecte d'aquest acord».  
S'ha emés informe de l'Assessoria Jurídica en què es conclou que és ajustada a dret la proposta d'acord que s'eleva a la Mesa de Les Corts per la Taula Negociadora del Personal de Les Corts per a efectuar una modificació puntual de l'article 3 i uns altres del Reglament per a la selecció de personal interí de Les Corts Valencianes, aprovat el 2 de desembre de 2014 (BOCV 293/VIII, 05.12.2014).  
S'ha emés per la Intervenció de Les Corts una comunicació, que consta en l'expedient, en la qual es manifesta que no correspon emetre informe de la Intervenció sobre la proposta que es formula en aquest expedient, de conformitat amb el que es disposa en les Normes de fiscalització de les despeses que hagen de finançar-se amb càrrec al pressupost de Les Corts, aprovada per la Mesa de Les Corts d'acord amb la Comissió de Govern Interior.  
En virtut del que s'hi ha exposat, la Mesa de Les Corts, en la reunió de 5 de desembre de 2023, ha adoptat el següent:  
  
  
ACORD  
  
Primer  
Aprovar la modificació puntual del Reglament per a la selecció de personal interí de Les Corts Valencianes, aprovat el 2 de desembre de 2014 (BOCV 293/VIII, 05.12.2014), que modifica el contingut de l'article 3 i afig un nou article 5 bis a aquest reglament, amb la següent redacció:  
Article 3. Borses de treball resultants de les proves selectives per a l'accés a places de l'administració parlamentària  
1. Les persones que hagen participat en les últimes proves selectives realitzades per Les Corts Valencianes, no hagen obtingut plaça de funcionari o funcionària i hagen aprovat els exercicis que per a l'accés a la borsa de treball s'establisquen en la corresponent convocatòria, tenen dret a integrar-se en la borsa ordenada segons la puntuació final rebuda en cada procés selectiu. Es donarà preferència a les persones que participen pel torn de promoció interna en els termes que s'establisquen en les respectives convocatòries. A aquestes recorrerà l'administració parlamentària quan necessite cobrir per personal interí llocs de treball similars als oferits en les proves selectives realitzades, sempre que complisquen els requisits exigits per a l'accés al lloc.  
Les persones que s'integren en la referida borsa de treball s'hi trobaran en una de les dues situacions següents:  
- Activa/disponible: la persona que es trobe en aquesta situació té dret que se li oferisca, en els termes que s'estableixen en aquest article i segons l'ordre en què figure en la borsa de treball, el lloc de treball que la Secretaria General haja oferit per a la provisió interina conforme al que es preveu en aquest article.  
- No activa/no disponible: la persona que es trobe en aquesta situació ha de reincorporar-se a la situació d'activa/disponible per a tindre dret que se li oferisca, en els termes que s'estableixen en aquest article i segons l'ordre en què figure en la borsa de treball, el lloc de treball que la Secretaria General haja oferit per a la provisió interina conforme al que es preveu en aquest article. La reincorporació d'aquesta persona a la situació d'activa/disponible es realitzarà pel Departament de Recursos Humans d'ofici —en els casos que s'estableixen en aquest article— o mitjançant la sol·licitud prèvia de la persona interessada —quan desaparega la causa que va determinar que passara a la situació de no activa/no disponible—.  
2. L'administració parlamentària oferirà el lloc de treball que haja de cobrir-se temporalment a les persones integrants d'aquesta borsa que es troben en situació d'activa/disponible segons l'ordre de preferència en el qual hi figuren, i els concedirà un termini de dos dies hàbils perquè accepten per escrit el lloc oferit. El termini es computarà des de la recepció de l'oferta per l'interessat, remesa per correu electrònic pel Departament de Recursos Humans, o efectuada, si és el cas, mitjançant comunicació telefònica degudament documentada. Transcorregut el termini concedit sense que s'haja produït l'acceptació del lloc de treball, o en el cas que haja sigut rebutjat expressament, aquest s'oferirà a la persona que per posició en la borsa li corresponga, amb les formalitats indicades.  
Si no es pot notificar l'oferta de lloc de treball a una persona, una vegada esgotats els mitjans previstos en el punt anterior, aquesta conservarà el número d'ordre en el qual figurava en la borsa de treball i s'hi mantindrà en situació d'activa/disponible.  
3. La persona que no haja acceptat el lloc de treball de manera expressa o tàcita perdrà el número d'ordre en el qual figurava en la borsa de treball i passarà a ocupar-hi l'últim lloc en situació d'activa/disponible, llevat que haja al·legat alguna de les causes justificades per a la seua incompareixença o no-acceptació del lloc de treball que s'especifiquen en aquest apartat.  
Es considera justificació suficient per a no acceptar, expressament o tàcitament, el lloc de treball que se li ofereix —sense perdre el número d'ordre en el qual figurava en la borsa de treball, ni passar a ocupar-hi l'últim lloc— l'al·legació i concurrència acreditada de les següents causes:  
1.r La incapacitat temporal derivada de malaltia comuna, accident no laboral, accident de treball o malaltia professional i embaràs de risc, durant el temps que dure aquesta.  
2.n En cas de maternitat, si la no-acceptació de la mare es produeix entre el seté mes d'embaràs i la setzena setmana posterior al part, divuitena si el part és múltiple. Per al cas de defunció de la mare, el pare podrà no acceptar amb els mateixos drets que la mare.  
3.r En els supòsits de conciliació de la vida familiar i laboral en els termes establits en l'article 153 de la Llei 4/2021, de 16 d'abril, de la funció pública valenciana.  
4.t En els supòsits i termes establits en l'article 73 de l'Estatut del personal de Les Corts Valencianes. Així mateix, les víctimes de violència de gènere, acreditada la seua situació en els termes establits en l'article 23 de la Llei orgànica 1/2004, de 28 desembre, de mesures de protecció integral contra la violència de gènere, podran no acceptar el nomenament, amb l'únic dret de romandre en la borsa de treball mentre dure aquesta situació.  
5.é Per defunció de familiars fins a segon grau de consanguinitat o afinitat, si la no-acceptació es produeix dins del límit temporal de fins a cinc dies hàbils.  
6.é Per hospitalització, accident o malaltia greu de familiar amb els mateixos graus de parentiu del punt anterior, amb el límit del dia hàbil següent de la finalització de la situació.  
7.é Per guarda amb finalitats d'adopció, per acolliment i adopció, si la no-acceptació es produeix dins de les setze setmanes posteriors a la decisió administrativa de guarda amb finalitats d'adopció o acolliment, o de la resolució judicial per la qual es constituïsca l'adopció. En el cas que la guarda amb finalitats d'adopció, l'acolliment o l'adopció siguen múltiples, el termini per a poder formular la no-acceptació és de divuit setmanes.  
8.é Per matrimoni o inscripció com a parella de fet en el registre que corresponga si la no-acceptació es produeix dins dels quinze dies naturals següents o anteriors a la celebració o inscripció en el citat registre.  
9.é Per privació de llibertat, acordada per resolució judicial, mentre aquesta es mantinga.  
10.é Pel fet d'estar laboralment en actiu, ja siga en l'àmbit públic o privat.  
11.é Pel fet d'estar exercint càrrec públic o trobar-se en situació de serveis especials.  
La documentació justificativa de la concurrència de la causa invocada ha de presentar-se dins del termini de dos dies hàbils següents a l'al·legació d'aquesta.  
Les persones que invoquen acreditadament alguna de les causes justificades previstes en els punts 1.r, 2.n, 3.r, 4.t, 6.é, 7.é i 9.é conservaran el número d'ordre en el qual figuraven en la borsa de treball, però hi quedaran en situació de no actives/no disponibles. Per a l'activació de nou en la borsa hauran de formular una sol·licitud expressa a aquest efecte i acreditar l'extinció de la causa justificada de no-acceptació del lloc oferit. L'activació en la llista es produirà el dia hàbil següent de la presentació d'aquesta sol·licitud d'activació.  
  
Les persones que invoquen acreditadament alguna de les causes justificades previstes en els punts 5.é, 8.é, 10.é i 11.é conservaran el número d'ordre en el qual figuraven en la borsa de treball i s'hi mantindran actives/disponibles.  
4. Durant la vigència d'un nomenament com a funcionari interí o funcionària interina, o en millora d'ocupació en un lloc de treball de la Secretaria General, la persona nomenada conservarà el número d'ordre en el qual figurava en la borsa de treball, en situació de no activa/no disponible. Finalitzada, per qualsevol causa, la vigència d'aquest nomenament temporal, la persona que haja cessat serà reincorporada d'ofici a la borsa com a activa/disponible en el número d'ordre en el qual hi figurava.  
5. El personal integrant d'una borsa de treball pot sol·licitar al Departament de Recursos Humans la desactivació voluntària en aquesta per un període no inferior a tres mesos, i no li seran oferits llocs de treball mentre es mantinga en aquesta situació de no activa/no disponible. L'activació es produirà mitjançant sol·licitud prèvia dirigida a l'esmentat departament, el dia hàbil següent de la presentació de la sol·licitud.  
  
6. El personal integrant d'una borsa de treball pot renunciar definitivament a formar-ne part. La renúncia definitiva s'ha de formalitzar mitjançant escrit remés al Departament de Recursos Humans. La renúncia produirà efectes des de la data de la presentació i determinarà la baixa d'aquesta persona en la borsa de treball corresponent.  
  
7. Després de la culminació de cada procés selectiu convocat per a la cobertura de la plaça de funcionari o funcionària de carrera corresponent, quedarà sense efecte la borsa de treball constituïda després de la finalització de l'anterior procés selectiu.  
8. Si una borsa de treball s'esgota, o si aquesta no existeix, l'administració parlamentària pot recórrer al procediment previst en l'article 4.  
  
9. La vigència màxima de les borses de treball regulades en el present article és de deu anys.  
Article 5 bis (nou). Mesures excepcionals per a la provisió temporal de llocs de treball  
En el cas que, després de la tramitació dels diferents procediments previstos en aquest reglament, no haja sigut possible la provisió interina dels llocs de treball oferits, la Mesa de Les Corts Valencianes, a proposta de la Secretaria General, oït el Consell de Personal, pot adoptar motivadament les següents mesures:  
- Adscriure en comissió de serveis o mitjançant nomenament interí el funcionari o funcionària públics o personal laboral que complisca els requisits exigits per a la provisió dels llocs de treball oferits i siga considerat idoni per a l'exercici de les funcions d'aquells llocs.  
  
- Recórrer a borses de treball resultants de processos selectius constituïdes en altres administracions públiques per a la provisió temporal de llocs de treball amb categoria i funcions similars.  
- Sol·licitar al Servei Valencià d'Ocupació i Formació de la Generalitat (Labora) una llista de persones que compleixen els requisits per a la provisió dels llocs de treball i tinguen experiència en l'exercici de funcions similars. En aquest cas, es constituirà una comissió de valoració, atenent el que es disposa per l'article 4.10 del reglament, que efectuarà, mitjançant la realització d'una prova, la selecció de la persona més idònia per a la provisió interina dels llocs oferits.  
  
  
Segon  
Aprovar la següent disposició transitòria d'aquest acord:  
1. Les llistes o borses de treball vigents a l'entrada en vigor d'aquest acord seguiran en vigor, i el seu funcionament s'adaptarà a les disposicions que es contenen en la nova redacció de l'article 3 del Reglament per a la selecció de personal interí de Les Corts Valencianes.  
2. La vigència màxima de les borses de treball, establida en l'apartat 9 de l'article 3 de l'esmentat reglament, s'aplicarà només a les borses que es constituïsquen a partir de l'entrada en vigor d'aquest acord.  
  
  
Tercer  
Aprovar el text actualitzat del Reglament per a la selecció de personal interí de Les Corts Valencianes, que s'adjunta com a annex I a aquest acord, una vegada corregida la numeració de l'articulat d'aquest.  
  
  
Quart  
Publicar en la pàgina web de Les Corts el fullet informatiu que s'adjunta com a annex II a aquest acord, en el qual es detallen els diversos supòsits que poden donar lloc a les situacions d'activa/disponible i no activa/no disponible i els efectes corresponents.  
  
Cinqué  
Assumir el compromís d'efectuar una revisió de la resta del contingut del Reglament per a la selecció de personal interí de Les Corts Valencianes, aprovat per la Mesa de Les Corts el 2 de desembre de 2014 (BOCV 293/VIII, 05.12.2014), i del barem que es conté en l'annex d'aquest, i elevar a la Taula Negociadora del Personal de Les Corts, en la primera reunió que realitze l'any 2024, la corresponent proposta.  
  
  
Sisé  
Notificar aquest acord al Consell de Personal de Les Corts, a la Taula Negociadora del Personal de Les Corts i publicar-lo en la pàgina web de Les Corts Valencianes.  
  
Seté  
Publicar aquest acord en el Butlletí Oficial de Les Corts Valencianes i en el Diari Oficial de la Generalitat Valenciana, amb la publicació del qual entrarà en vigor la modificació del Reglament per a la selecció de personal interí de Les Corts Valencianes.  
Palau de Les Corts Valencianes  
València, 5 de desembre de 2023  
  
Llanos Massó Linares, presidenta  
Víctor Soler Beneyto, secretario primero  
ANNEX I  
Text actualitzat del reglament per a la selecció  
 de personal interí de Les Corts Valencianes  
  
El Reglament per a la selecció de personal interí de les Corts Valencianes va ser aprovat per la Mesa de la Diputació Permanent de les Corts Valencianes en la seua reunió celebrada el dia 22 d'abril de 2003. Els antecedents es poden trobar en les bases provisionals per a la selecció d'oficials de gestió parlamentària aprovades per la Mesa de les Corts Valencianes el 25 de juliol de 2002.  
En els dotze anys transcorreguts des de l'aprovació del Reglament per a la selecció de personal interí de les Corts Valencianes, s'ha demostrat un instrument eficaç per a subvindre a les necessitats peremptòries en matèria de personal que han anat sorgint en la institució. Al mateix temps, al llarg d'aquests anys s'ha anat apreciant l'existència de deficiències en el reglament, algunes de les quals han estat posades de manifest pel Consell de Personal de les Corts Valencianes. Així mateix, durant aquest període també hi ha hagut importants modificacions legislatives en matèria de personal. Cal destacar, singularment, l'aprovació de l'Estatut Bàsic de l'Empleat Públic, per la Llei 7/2007, de 12 d'abril, la Llei 10/2010, de 9 de juliol, de la Generalitat, d'ordenació i gestió de la funció pública valenciana, i específicament en l'àmbit de les Corts Valencianes l'Estatut del personal de les Corts Valencianes, aprovat pel Ple de les Corts celebrat el 16 de juny de 2010.  
  
De la mateixa manera, durant el període de vigència del present Reglament s'han succeït diverses modificacions normatives en matèria de personal que han posat al dia la legislació anterior. Cal destacar singularment, l'aprovació del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, la Llei 4/2021, de 16 d'abril, de la funció pública valenciana, i específicament en l'àmbit de les Corts Valencianes l'Estatut del personal de les Corts (text consolidat) aprovat per Acord de la Mesa de les Corts Valencianes de 13 de novembre de 2018.  
  
Aquest conjunt de circumstàncies han fet necessari que aquesta institució apreciara la necessitat d'adequar el Reglament per a la selecció de personal interí de les Corts Valencianes a la normativa vigent i corregir les deficiències que s'han apreciat al llarg de la seua vigència, introduint millores destinades a dotar de major agilitat el procediment i establint instruments que permeten apreciar la idoneïtat del personal.  
  
  
Article 1. Objectiu del reglament  
L'objectiu del present reglament és regular la provisió temporal de llocs de treball de les Corts Valencianes per mitjà del nomenament com a personal interí.  
  
Article 2. Iniciació del procediment  
1. Quan en alguna de la unitats administratives de les Corts hi haja o es produïsca una baixa laboral per algun dels supòsits legals de baixa per maternitat, per malaltia de previsible llarga duració, entesa aquesta com a igual o superior a un mes, o una vacant en algun dels llocs inclosos en la relació de llocs de treball (RLT), o es trobe entre les que el seu titular reuneix les condicions que li permeten gaudir del dret a reserva de lloc, d'acord amb la llei, la direcció de l'àrea, la direcció de servei o d'unitat, ho ha de comunicar immediatament al lletrat o lletrada major.  
  
El lletrat o lletrada major, oït el Consell de Personal, en el termini de tres dies, pot proposar a la Mesa de les Corts Valencianes iniciar el procediment per a cobrir el lloc vacant. En el cas en què la vacant en l'acompliment del lloc es produïsca per un supòsit legal de baixa per maternitat, o per gaudi d'un permís o llicència superior a dos mesos, excepte informe en contra de la persona responsable de l'àrea o servei afectat, el lletrat o lletrada major ha d'iniciar el procediment automàticament de conformitat amb el que preveu aquest reglament.  
  
2. A la vista de la proposta del lletrat o lletrada major, la Mesa de les Corts Valencianes decidirà si és procedent recórrer a la interinitat per mitjà del procediment de selecció previst en aquest reglament.  
  
3. El procediment previst en aquest reglament s'utilitzarà igualment per al nomenament de funcionaris interins per excés o acumulació de tasques, supòsit previst en l'article 5.1.d de l'Estatut del personal de les Corts Valencianes.  
  
Article 3. Borses de treball resultants de les proves selectives per a l'accés a places de l'administració parlamentària  
1. Els qui hagen participat en les últimes proves selectives realitzades per Les Corts Valencianes sense haver-hi obtingut plaça de funcionari o funcionària i hagen aprovat els exercicis que, per a l'accés a la borsa de treball, s'establisquen en la convocatòria corresponent, tenen dret a integrar-se en la borsa ordenada segons la puntuació final rebuda en cada procés selectiu, donant preferència als qui participen pel torn de promoció interna en els termes que s'establisquen en les convocatòries respectives. A aquesta borsa ha de recórrer l'administració parlamentària quan necessite cobrir per personal interí llocs de treball similars als oferits en les proves selectives realitzades, sempre que reunisquen els requisits exigits per a l'accés al lloc.  
  
Les persones que s'integren en aquesta borsa de treball s'hi troben en una de les dues situacions següents:  
- Activa/disponible: la persona que es trobe en aquesta situació té dret que se li oferisca, en els termes que s'estableixen en aquest article i segons l'ordre en què figure en la borsa de treball, el lloc de treball que la Secretaria General haja oferit per a la provisió interina conforme al que es preveu en aquest article.  
- No activa/no disponible: la persona que es trobe en aquesta situació ha de reincorporar-se a la situació d'activa/disponible per a tenir dret que se li oferisca, en els termes que s'estableixen en aquest article i segons l'ordre en què figure en la borsa de treball, el lloc de treball que la Secretaria General haja oferit per a la provisió interina conforme al que es preveu en aquest article. La reincorporació d'aquesta persona a la situació d'activa/disponible la fa el Departament de Recursos Humans d'ofici —en els casos que s'estableixen en aquest article— o amb la sol·licitud prèvia de la persona interessada —quan desaparega la causa que va determinar el seu pas a la situació de no activa/no disponible—.  
  
2. L'administració parlamentària ha d'oferir el lloc de treball que ha de cobrir-se temporalment a les persones integrants d'aquesta borsa que es troben en situació d'activa/disponible segons l'ordre de preferència en què hi figuren, i els ha de concedir un termini de dos dies hàbils perquè accepten per escrit el lloc oferit. El termini es computa des de la recepció de l'oferta per l'interessat, tramesa per correu electrònic pel Departament de Recursos Humans o efectuada, si escau, mitjançant comunicació telefònica documentada degudament. Transcorregut el termini concedit sense que s'haja produït l'acceptació del lloc de treball o en el cas que haja sigut rebutjat expressament, aquest s'ha d'oferir a la persona que per posició en la borsa li corresponga, amb les formalitats indicades.  
Si no es pot notificar l'oferta de lloc de treball a una persona, una vegada esgotats els mitjans previstos en el punt anterior, aquesta conserva el número d'ordre en què figura en la borsa de treball i s'hi manté en situació d'activa/disponible.  
3. La persona que no haja acceptat el lloc de treball de manera expressa o tàcita perd el número d'ordre en què figura en la borsa de treball i passa a ocupar-hi l'últim lloc en situació d'activa/disponible, llevat que haja al·legat alguna de les causes justificades per a la incompareixença o no-acceptació del lloc de treball que s'especifiquen en aquest apartat.  
Es considera justificació suficient per a no acceptar, expressament o tàcitament, el lloc de treball que se li ofereix —sense perdre el número d'ordre en què figura en la borsa de treball, ni passar a ocupar-hi l'últim lloc— l'al·legació i la concurrència acreditada de les causes següents:  
  
1.r La incapacitat temporal derivada de malaltia comuna, accident no laboral, accident de treball o malaltia professional i embaràs de risc, durant el temps que dure aquesta.  
2.n En cas de maternitat, si la no-acceptació de la mare es produeix entre el seté mes d'embaràs i la setzena setmana posterior al part, divuitena si el part és múltiple. Per al cas de defunció de la mare, el pare pot no acceptar amb els mateixos drets que ella.  
  
3.r En els supòsits de conciliació de la vida familiar i laboral en els termes establits en l'article 153 de la Llei 4/2021, de 16 d'abril, de la funció pública valenciana.  
4.t En els supòsits i termes establits en l'article 73 de l'Estatut del personal de Les Corts. Així mateix, les víctimes de violència de gènere, acreditada la seua situació en els termes establits en l'article 23 de la Llei orgànica 1/2004, de 28 desembre, de mesures de protecció integral contra la violència de gènere, poden no acceptar el nomenament, amb l'únic dret de romandre en la borsa de treball mentre dure aquesta situació.  
5.è Per defunció de familiars fins a segon grau de consanguinitat o afinitat, si la no-acceptació es produeix dins del límit temporal de fins a cinc dies hàbils.  
6.è Per hospitalització, accident o malaltia greu de familiar amb els mateixos graus de parentiu del punt anterior, amb el límit del dia hàbil següent al de la finalització de la situació.  
7.è Per guarda amb finalitats d'adopció, per acolliment i adopció, si la no-acceptació es produeix dins de les setze setmanes posteriors a la decisió administrativa de guarda amb finalitats d'adopció o acolliment, o de la resolució judicial per la qual es constituïsca l'adopció. En cas que la guarda amb finalitats d'adopció, l'acolliment o l'adopció siguen múltiples, el termini per a poder formular la no-acceptació és de divuit setmanes.  
8.è Per matrimoni o inscripció com a parella de fet en el registre que corresponga si la no-acceptació es produeix dins dels quinze dies naturals següents o anteriors a la celebració o inscripció en el registre.  
  
9.è Per privació de llibertat, acordada per resolució judicial, mentre aquella es mantinga.  
10.è Per estar laboralment en actiu, ja siga en l'àmbit públic o privat.  
  
11.è Per estar exercint càrrec públic o trobar-se en situació de serveis especials.  
La documentació justificativa de la concurrència de la causa invocada ha de presentar-se dins del termini de dos dies hàbils següents a l'al·legació d'aquesta.  
Les persones que invoquen acreditadament alguna de les causes justificades previstes en els punts 1.r, 2.n, 3.r, 4.t, 6.è, 7.è i 9.è conserven el número d'ordre en què figuren en la borsa de treball, però hi queden en situació de no actives/no disponibles. Per a l'activació de nou en la borsa han de formular una sol·licitud expressa a aquest efecte i acreditar l'extinció de la causa justificada de no-acceptació del lloc oferit. L'activació en la llista es produeix el dia següent hàbil al de la presentació d'aquesta sol·licitud d'activació.  
Les persones que invoquen acreditadament alguna de les causes justificades previstes en els punts 5.è, 8.è, 10.è i 11.è conserven el número d'ordre en què figuren en la borsa de treball i s'hi mantenen actives/disponibles.  
4. Durant la vigència d'un nomenament com a funcionari interí o funcionària interina o en millora d'ocupació, en un lloc de treball de la Secretaria General, la persona nomenada conserva el número d'ordre en què figura en la borsa de treball, en situació de no activa/no disponible en aquesta. Finalitzada, per qualsevol causa, la vigència d'aquest nomenament temporal, la persona que ha cessat ha de ser reincorporada d'ofici a la borsa com a activa/disponible en el número d'ordre en què hi figurava.  
5. El personal integrant d'una borsa de treball pot sol·licitar al Departament de Recursos Humans la desactivació voluntària en aquesta per un període no inferior a tres mesos, i no li seran oferits llocs de treball mentre es mantinga en aquesta situació de no activa/no disponible. L'activació es produeix, amb la sol·licitud prèvia dirigida al departament esmentat, el dia hàbil següent al de la presentació de la sol·licitud.  
  
6. El personal integrant d'una borsa de treball pot renunciar definitivament a formar-ne part. La renúncia definitiva s'ha de formalitzar mitjançant un escrit tramés al Departament de Recursos Humans. La renúncia produeix efectes des de la data de la presentació i determina la baixa d'aquesta persona en la borsa de treball corresponent.  
  
7. Després de la culminació de cada procés selectiu convocat per a la cobertura de la plaça de funcionari o funcionària de carrera corresponent, queda sense efecte la borsa de treball constituïda després de la finalització del procés selectiu anterior.  
8. Si una borsa de treball s'esgota, o no n'hi ha, l'administració parlamentària pot recórrer al procediment previst en l'article 4.  
  
9. La vigència màxima de les borses de treball regulades en aquest article és de deu anys.  
  
Article 4. Procediment que s'ha de seguir en el cas que per a cobrir interinament un lloc de treball no fora possible comptar amb els llistats a què es refereix l'article 3.r o aquests s'hagueren exhaurit  
1. Quan per a un determinat lloc de treball les llistes de l'article 3 s'hagen exhaurit, o no existisquen, la Mesa de les Corts Valencianes, a proposta del lletrat o lletrada major, recorrerà a un concurs intern entre el personal funcionari de les Corts Valencianes que reunisca els requisits exigits per al lloc a cobrir.  
2. A aquest efecte, la direcció de l'àrea o, si no n'hi ha, la direcció de servei corresponent, sol·licitarà del lletrat o lletrada major la convocatòria d'aquest concurs intern, a l'efecte de poder cobrir el lloc de treball, per mitjà de terminis reduïts, en el període de temps més breu possible.  
3. El termini per a la presentació de sol·licituds serà de tres dies a comptar des de l'endemà la publicació de la convocatòria en els taulers d'anuncis i en el web de les Corts Valencianes.  
Al llarg de la setmana següent a la finalització del termini de presentació de sol·licituds, el lletrat o lletrada major convocarà la comissió de valoració perquè inicie immediatament el procediment de selecció.  
  
4. El procediment podrà consistir, segons les funcions que tinga assignades el lloc de treball que es tracte, en un concurs de mèrits, que seran valorats d'acord amb el barem que figura com a annex d'aquest reglament; o, quan es considere necessari, a proposta de la direcció de l'àrea, direcció de servei o de la unitat, a més es realitzarà una prova que tinga relació directa amb les funcions a exercir en el lloc de treball que es tracte. Quan els llocs de treball a cobrir pertanguen a grups A1 o A2 (A o B) de titulació, serà obligatòria la realització de la prova indicada.  
  
5. Amb caràcter general la puntuació mínima exigida en la valoració de mèrits, en la convocatòria per a la provisió temporal del lloc de treball oferit serà de: 10,00 punts per als grups A1 i A2 (A i B), 8,00 punts per al grup C1 (C) i 6,00 punts per al grup C2 (D i E).  
  
No obstant això, la convocatòria podrà fixar una puntuació mínima superior de fins a un 20 % a l'assenyalada en el paràgraf anterior per a la provisió temporal de llocs de treball que comporten l'exercici de funcions de direcció, cap o coordinació.  
En el concurs de mèrits es valoraran únicament els mèrits adquirits fins a la finalització del termini de presentació de sol·licituds de participació que hagen estat al·legats per les persones aspirants i siguen degudament acreditats per aquestes o consten en el Registre de Personal de les Corts Valencianes.  
6. Una vegada constituïda la comissió de valoració, verificarà que les persones concursants reuneixen els requisits i condicions exigits per a participar en el concurs de mèrits i realitzarà l'avaluació dels mèrits al·legats i acreditats per aquells que siguen admesos a prendre part en el concurs.  
Una vegada efectuada l'avaluació de les persones concursants, la comissió formularà la proposta de nomenament per a exercir el lloc de treball oferit a la persona que haja obtingut la qualificació més alta, proposta que elevarà, a través del lletrat o lletrada major, a la Mesa de les Corts, a l'efecte de procedir al seu nomenament com a funcionari interí o funcionària interina.  
7. Si la convocatòria haguera previst, a més del concurs de mèrits, la realització d'una prova, aquesta es realitzarà una vegada s'haja valorat el concurs i només hi podran accedir les persones aspirants que hagen obtingut la puntuació mínima exigida en la valoració dels mèrits d'acord amb el que disposa el punt 5.  
La prova serà qualificada fins a un màxim de 10,00 punts, i caldrà obtindre una puntuació mínima de 5,00 punts. Els qui no obtinguen la puntuació mínima, quedaran exclosos del procés selectiu.  
La puntuació assignada per la comissió de valoració per a la prova serà la resultant de la mitjana de la suma de les puntuacions atorgades per cada un dels seus membres.  
La convocatòria de la prova serà comunicada amb un termini mínim de 48 hores.  
Una vegada finalitzada aquesta i qualificada per la comissió de valoració, s'obtindrà la puntuació final per mitjà de la suma de les qualificacions obtingudes en el concurs de mèrits i en la prova, i es formularà la proposta de nomenament per a exercir el lloc de treball oferit, que serà elevada a la Mesa de les Corts Valencianes a l'efecte de procedir al seu nomenament com a funcionari interí o funcionària interina.  
8. L'acord de resolució del concurs de mèrits i nomenament de funcionari interí o funcionària interina ha d'assenyalar la data en què la persona anomenada ha de començar a exercir el lloc de treball.  
  
9. La persona seleccionada mantindrà durant un any la possibilitat d'exercir, per mitjà de nous nomenaments, llocs de treball que hagen de cobrir-se per mitjà de nomenament de funcionari interí o funcionària interina i que tinguen idèntiques funcions que el lloc per al qual ha estat seleccionada.  
El termini d'un any es comptarà des de la data de l'acord de resolució del concurs de mèrits.  
Les persones que han obtingut la puntuació mínima exigida, poden ser invitades a cobrir un lloc de treball segons l'ordre de puntuació durant els sis mesos següents a la resolució del concurs de mèrits, sense necessitat de convocar un nou procés selectiu.  
10. La comissió de valoració estarà composta pel lletrat o lletrada major de les Corts Valencianes, un lletrat o lletrada de la cambra designat per aquest i, també designats per ell, el director o directora, el lletrat o lletrada, responsable en matèria de personal, i la persona responsable del servei afectat per la plaça a cobrir i un representant designat pel Consell de Personal de les Corts Valencianes.  
El cap o la cap del Departament de Recursos Humans actuarà com a secretari o secretària d'aquesta comissió.  
Tots els membres de la comissió de valoració actuaran amb veu i vot.  
La comissió de valoració, per al millor acompliment dels seus fins, pot, quan ho estime necessari o convenient, demanar l'assessorament d'especialistes, que actuaran amb veu però sense vot.  
Aquesta comissió se sotmet, en la seua composició i funcionament, al que s'ha disposat per a òrgans col·legiats en la Llei 40/2015, d'1 d'octubre, de règim jurídic del sector públic, i al que disposa la normativa que siga aplicable.  
  
Article 5. Altres procediments de cobertura amb caràcter temporal de llocs de treball  
Si no es poden obtindre candidats per mitjà de cap dels dos procediments anteriors, la Mesa de les Corts Valencianes aprovarà la convocatòria d'un procés abreujat de caràcter públic, obert a funcionaris i funcionàries de carrera al servei de les administracions públiques que reunisquen els requisits exigits per al lloc, per a la cobertura temporal dels llocs de treball.  
En el cas que els llocs de treball siguen coberts temporalment per funcionaris de carrera d'altres administracions públiques, se sol·licitarà la concessió d'una comissió de serveis durant el temps en què ocupen el lloc. En els casos en què els funcionaris d'altres administracions opten per un nomenament de funcionari interí, de conformitat amb l'article 5 de l'Estatut del personal de les Corts Valencianes, quedaran en la seua administració d'origen en situació de servei en altres administracions públiques.  
Aquest procés pot consistir en la realització d'una prova relacionada amb les funcions del lloc de treball objecte de la convocatòria, o en un procediment de selecció que consistirà en un concurs de mèrits i una prova relacionada amb les funcions del lloc de treball, d'acord amb el procediment regulat en l'article 4.  
En la valoració de mèrits s'aplicarà el barem que figura com a annex a aquest reglament, incloent-hi les adaptacions necessàries a aquest procés públic de selecció.  
Aquestes convocatòries seran publicades en la pàgina web de les Corts, en el Butlletí Oficial de les Corts Valencianes i en el Diari Oficial de la Generalitat Valenciana.  
  
Article 6 (nou). Mesures excepcionals per a la provisió temporal de llocs de treball  
En el cas que, després de la tramitació dels diferents procediments previstos en aquest Reglament, no haja sigut possible la provisió interina dels llocs de treball oferits, la Mesa de Les Corts Valencianes, a proposta de la Secretaria General, oït el Consell de Personal, pot adoptar motivadament les mesures següents:  
- Adscriure en comissió de serveis o mitjançant nomenament interí al funcionari o funcionària públics o personal laboral que reunisquen els requisits exigits per a la provisió dels llocs de treball oferits i siguen considerats idonis per a l'acompliment de les funcions d'aquells llocs.  
  
- Recórrer a borses de treball resultants de processos selectius constituïdes en altres administracions públiques per a la provisió temporal de llocs de treball amb categoria i funcions similars.  
- Sol·licitar al Servei Valencià d'Ocupació i Formació de la Generalitat (Labora) una relació de persones que reunisquen els requisits per a la provisió dels llocs de treball i tinguen experiència en l'acompliment de funcions similars. En aquest cas s'ha de constituir una comissió de valoració, atenent el que es disposa en l'article 4.10 del Reglament, que ha d'efectuar, mitjançant la realització d'una prova, la selecció de la persona més idònia per a la provisió interina dels llocs oferits.  
  
  
Article 7 (anterior article 6). Comissió de seguiment  
1. Es constituirà una comissió de seguiment d'aquest reglament per a la selecció de personal interí que estarà integrada per una representació paritària del Consell de Personal i de la institució, designats per la Mesa de les Corts Valencianes, que es reunirà almenys una vegada a l'any.  
2. A aquesta comissió de seguiment li correspon proposar i elevar a la Mesa de les Corts Valencianes, a través del lletrat o lletrada major, les propostes relatives a les qüestions que puguen suscitar-se en aquesta selecció de funcionaris interins o funcionàries interines.  
Article 8 (anterior article 7). Provisió del lloc per personal de les Corts Valencianes  
Quan la provisió del lloc de treball de les Corts Valencianes es cobrisca amb caràcter interí, d'acord amb el present reglament, per personal de la cambra, aquest caràcter interí revestirà la condició de comissió de serveis o de millora d'ocupació, d'acord amb el que preveu la legislació vigent.  
  
  
ANNEX  
  
1. Formació  
1.1. Titulacions acadèmiques  
Valoració de les titulacions acadèmiques relacionades directament amb el lloc de treball, fins a un màxim de 2,00 punts, d'acord amb l'escala següent:  
- Títol de doctor 1,50 punts  
- Títol oficial de màster universitari o diploma d'estudis avançats 1,00 punt  
- Títol llicenciat universitari o equivalent 0,90 punts  
- Títol de grau universitari 0,70 punts  
- Títol universitari mitjà o equivalent 0,60 punts  
- Batxillerat, FP 2.n grau, accés a la universitat per a majors de 25 anys o equivalent 0,40 punts  
- Graduat escolar, FP 1.r grau o equivalent 0,20 punts  
No es valoraran com a mèrits aquelles titulacions que figuren com a requisit per a la provisió del lloc de treball, ni aquelles que siguen necessàries per a obtindre altres titulacions que siguen superiors a les altres presentades.  
Les titulacions indicades en aquest apartat s'adaptaran al que establisca la regulació sobre homologació, declaració d'equivalència a titulacions i a nivell acadèmic i convalidació de títols estrangers d'educació superior als títols o nivells espanyols, i el procediment per a determinar la correspondència als nivells 2 o 3 del marc espanyol de qualificacions per a l'educació superior dels títols oficials d'arquitectura, enginyeria, llicenciatura, arquitectura tècnica, enginyeria tècnica i diplomatura.  
  
1.2. Cursos de formació i perfeccionament  
a) Valoració fins a un màxim de 4,00 punts de l'assistència a cursos de formació i perfeccionament directament relacionats amb les funcions del lloc de treball a cobrir, impartits per institucions públiques i entitats oficialment homologades per a impartir cursos. S'inclouen en aquest apartat els màsters títols propis universitaris o formació equivalent.  
  
Els cursos sobre ofimàtica únicament seran valorats fins a un màxim d'1,50 punts del total de 4,00 punts que valoren l'assistència a cursos.  
  
La valoració de l'assistència a cada curs s'efectuarà en funció de la seua duració, en relació amb l'escala següent:  
- Fins a 14 hores 0,10 punts  
- De 15 o més hores 0,25 punts  
- De 21 o més hores 0,50 punts  
- De 41 o més hores 0,75 punts  
- De 75 o més hores 0,90 punts  
b) Valoració fins a un màxim de 2,00 punts per haver impartit classes en cursos o activitats formatives relacionats directament amb les funcions del lloc de treball a cobrir, impartits per institucions públiques i entitats oficialment homologades per a impartir cursos.  
La valoració de la docència a cada curs s'efectuarà en funció de la seua duració, en relació amb l'escala següent:  
- Fins a 14 hores 0,10 punts  
- De 15 o més hores 0,25 punts  
- De 21 o més hores 0,50 punts  
- De 41 o més hores 0,75 punts  
- De 75 o més hores 0,90 punts  
1.3. Coneixements de valencià  
Els coneixements de valencià es valorarà fins a un màxim de 3,50 punts sempre que s'acredite estar en possessió del títol corresponent, certificat o homologació emesos per la Junta Qualificadora de Coneixements de Valencià, segons l'escala següent:  
- Coneixements de grau oral 0,75 punts  
- Coneixements de grau elemental 1,25 punts  
- Coneixements de grau mitjà 1,75 punts  
- Coneixements de grau superior 2,25 punts  
Els certificats emesos per la Junta Qualificadora de Coneixements de Valencià de capacitació tècnica es valoraran independentment cada especialitat amb l'escala següent:  
- Llenguatge en els mitjans de comunicació 0,50 punts  
- Llenguatge administratiu 0,75 punts  
- Correcció de textos 1,25 punts  
1.4. Coneixement d'altres idiomes  
Pot valorar-se fins a un màxim de 2,40 punts el coneixement de llengües de conformitat amb els sis nivells, segons es defineixen en el Marc Comú Europeu de Referència per a les Llengües, en aplicació del RD 1.629/2006 de 29 de desembre, i decrets del Consell 155/2007 de 21 de setembre, 119/2008, de 5 de setembre, així com el Decret 61/2013, de 17 de maig, aplicant la següent llista de valors:  
- nivell A1: 0,20 punts  
- nivell A2: 0,40 punts  
- nivell B1: 0,60 punts  
- nivell B2: 0,80 punts  
- nivell C1: 1,00 punt  
- nivell C2: 1,20 punts  
  
2. Antiguitat i experiència  
2.1. Antiguitat  
Valoració amb 0,02 punts per cada mes complit de servei en actiu en les Corts Valencianes, en les Corts Generals o en altres parlaments autonòmics, i a raó de 0,01 punts cada mes complit de servei en actiu en altres administracions públiques, fins a un màxim de 4,00 punts.  
  
En cap cas es computaran els serveis que hagen sigut prestats simultàniament amb altres ja al·legats i puntuats.  
2.2. Experiència  
Valoració amb 0,02 punts per cada mes complit havent exercit un lloc de treball anàleg al que va a cobrir-se, fins a un màxim de 2,00 punts.  
  
  
  
3. Memòria  
La comissió, en aquells casos en què el lloc de treball a cobrir interinament es corresponga amb llocs de direcció, cap o coordinació, exigirà als aspirants que presenten una memòria del treball a dur a terme, que podrà ser valorada amb un màxim de 3,00 punts.  
  
  
  
ANNEX II  
Full informatiu  
  
Borses de treball resultants de les proves selectives per a l'accés a places de la plantilla de personal de la Secretaria General de Les Corts.  
  
Les persones integrants de les borses de treball que es constituïsquen estaran en qualsevol de les següents situacions:  
1. Activa/disponible. La persona aspirant està activada en la borsa i té dret a rebre qualsevol oferta de cobertura temporal de llocs de treball.  
  
Supòsits:  
- Totes les persones que integren la borsa en el moment de la constitució.  
- Una vegada finalitzada, per qualsevol causa, la vigència d'un nomenament temporal, la persona que haja cessat és reincorporada d'ofici a la borsa com a activa/disponible en el número d'ordre en el qual figurava.  
- Les persones que invoquen acreditadament alguna de les causes justificades de no-acceptació previstes en els punts 5.é, 8.é, 10.é i 11.é conserven el número d'ordre en el qual figuraven en la borsa de treball i s'hi mantenen actives/disponibles.  
- Si no es pot notificar l'oferta de lloc de treball a una persona, una vegada esgotats els mitjans previstos, conservarà el número d'ordre en el qual figurava en la borsa de treball i s'hi manté en situació d'activa/disponible.  
2. No activa/no disponible. La persona aspirant queda desactivada en la borsa i no se li oferirà la cobertura temporal de llocs de treball mentre mantinga aquesta situació.  
Supòsits:  
- Durant la vigència d'un nomenament com a funcionari interí o funcionària interina o en millora d'ocupació en un lloc de treball de la Secretaria General, la persona nomenada conserva el número d'ordre en el qual figurava en la borsa de treball, en situació de no activa/no disponible.  
- La persona que no haja acceptat el lloc de treball de manera expressa o tàcita perd el número d'ordre en el qual figurava en la borsa de treball i passa a ocupar-hi l'últim lloc en situació d'activa/disponible, llevat que haja al·legat alguna de les causes justificades per a la incompareixença o no-acceptació del lloc de treball.  
  
- Les persones que invoquen acreditadament alguna de les causes justificades previstes en els punts 1.r, 2.n, 3.r, 4.t, 6.é, 7.é, i 9.é de l'article 3.3 del Reglament per a la selecció de personal interí de Les Corts Valencianes, conserven el número d'ordre en el qual figuraven en la borsa de treball, però queden en situació de no actives/no disponibles. Per a l'activació de nou en la borsa han de formular una sol·licitud expressa a aquest efecte i acreditar l'extinció de la causa justificada de no-acceptació del lloc oferit. L'activació en la llista es produirà el dia hàbil següent de la presentació d'aquesta sol·licitud d'activació.  
  
- El personal integrant d'una borsa de treball pot sol·licitar al Departament de Recursos Humans la desactivació voluntària per un període no inferior a tres mesos, i no se li oferiran llocs de treball mentre es mantinga en aquesta situació de no activa/no disponible. L'activació es produirà, amb sol·licitud prèvia dirigida a l'esmentat departament, el dia hàbil següent de la presentació de la sol·licitud.